30/06/2019 14:43h

Deià i Puigpunyent són dos dels municipis de la Serra de Tramuntana que tenen més sòl urbà per créixer. Zones previstes fa 30 anys en els respectius planejaments urbanístics però que no s’han transformat.

Petit Deià amb 21 habitatges és la darrera promoció que s’executa al poble. Però podria no ser-ne la darrera. En les normes subsidiàries del municipi, vigents des del 1992, apareixen 11 àrees urbanes més per urbanitzar. 11 terrenys amb la mateixa catalogació i dimensió que Petit Deià. Si un promotor demana una llicència per iniciar el procés urbanístic, seria difícil d’aturar. Per evitar que es desenvolupin, el nou equip de govern s’ha marcat com a prioritat l’elaboració d’unes noves Normes Subsidiàries.

A Puigpunyent, més enllà dels 90 adossats que es construeixen a sa Vela, hi queden 3 solars més que són urbans i sense edificar fa 27 anys. A l’Ajuntament hi és en tràmit el desenvolupament de la parcel·la del camí de sa Teulera. Els socialistes ja duen en el seu programa electoral la revisió del planejament.

Els dos consistoris s’avenen en que aquests creixements afectaran els recursos i serveis bàsics que ja són limitats, com l’abastiment d’aigua potable o la depuració fecal.